Τέλεια κεφτεδάκια με πατάτες κοκκινιστά στην κατσαρόλα
Ο ορισμός του μαμαδίστικου φαγητού! Με την προσθήκη λίγου κρόκου Κοζάνης, τζίντζερ και μαντζουράνας μεταμορφώνεται σε ένα ιδιαίτερο πιάτο που θα κερδίσει μικρούς και μεγάλους.
1 κιλό πατάτες, καθαρισμένες και κομμένες κυδωνάτες, 3 σκελίδες σκόρδου, λιωμένες, 1 κουτ. σούπας φρέσκο τζίντζερ, τριμμένο, 1/8 κουτ. γλυκού κρόκος Κοζάνης, σε σκόνη, 70 ml κόκκινο κρασί, ξηρό, 350 γρ. ολόκληρα ντοματάκια κονσέρβας, ελαφρά χτυπημένα στον πολυκόφτη, 90 ml ελαιόλαδο αλάτι, πιπέρι φρεσκοτριμμένο, 1 κουτ. γλυκού ρίγανη ξερή, 1 κουτ. γλυκού μαντζουράνα ξερή, τριμμένη, 500 γρ. κιμάς μοσχαρίσιος, κατά προτίμηση από λάπα, 150 γρ. ψωμί χωριάτικο, χωρίς την κόρα, μουσκεμένο σε λίγο γάλα για 5 λεπτά και καλά στυμμένο, 3 κουτ. σούπας ούζο, 1 κουτ. γλυκού δυόσμος ξερός, τριμμένος, 1 αυγό, 45 ml ελαιόλαδο, αλάτι, φρεσκοτριμμένο πιπέρι
Για τα τέλεια κεφτεδάκια, ξεκινάμε ζυμώνοντας σε ένα μεγάλο μπολ καλά όλα τα υλικά για τα κεφτεδάκια. Σκεπάζουμε με μεμβράνη και βάζουμε στο ψυγείο για 30 λεπτά, μέχρι να σφίξει το μείγμα ελαφρώς. Πλάθουμε περίπου 12-14 κεφτεδάκια. Σε μια φαρδιά κατσαρόλα ζεσταίνουμε το λάδι σε μέτρια φωτιά και ροδίζουμε τα κεφτεδάκια προσεκτικά για 2-3 λεπτά ή μέχρι να ροδίσουν ομοιόμορφα. Αφαιρούμε με τρυπητή κουτάλα και τα αφήνουμε σε απορροφητικό χαρτί να στραγγίξουν.Αλατίζουμε τις πατάτες και τις ρίχνουμε στην ίδια κατσαρόλα μαζί με το σκόρδο, το τζίντζερ και τον κρόκο Κοζάνης. Ανακατεύουμε να λαδωθούν καλά και προσθέτουμε το κρασί και πιπέρι. Μαγειρεύουμε για 2-3 λεπτά, μέχρι να εξατμιστεί το αλκοόλ. Προσθέτουμε την ντομάτα, 250 ml νερό, αλάτι και αφήνουμε το φαγητό να πάρει μια βράση. Αραδιάζουμε από πάνω τα κεφτεδάκια, κλείνουμε το καπάκι της κατσαρόλας, χαμηλώνουμε τη φωτιά και σιγομαγειρεύουμε για περίπου 40 λεπτά ή μέχρι το φαγητό να απορροφήσει τα περισσότερα υγρά και να μείνει με τη σάλτσα του. Σερβίρουμε στα πιάτα και πασπαλίζουμε με τη ρίγανη και τη μαντζουράνα.
Μοσχαρίσιος κιμάς,Ντομάτα,Πατάτες